b'\n_START_ARTICLE_\nTacitus\n_START_SECTION_\nLiv\n_START_PARAGRAPH_\nTacitus var f\xc3\xb8dt i en provinsiel familie af ridderstanden, antagelig i det nordlige Italien eller det sydlige Gallien. Som ung mand studerede han retorik for at forberede sig p\xc3\xa5 en karriere inden for jura og politik. _NEWLINE_Da han var i 20\'erne, giftede han sig med Julia Agricola, datter af Gnaeus Julius Agricola. Svigerfaderens bedrifter som guvern\xc3\xb8r i provinsen Britannien blev n\xc3\xb8je d\xc3\xa6kket i hans v\xc3\xa6rker, og det er tydeligt, at der var et godt forhold mellem de to._NEWLINE_Han begyndte sin politiske karriere i 81 som kv\xc3\xa6stor. Derefter fortsatte han gennem cursus honorum og blev kendt som en dygtig taler og advokat. Det blev bem\xc3\xa6rket, at hans navn ikke passede s\xc3\xa6rlig godt ("tacitus" betyder "stille")._NEWLINE_Tacitus klarede sig gennem Domitians terrorv\xc3\xa6lde, antagelig fordi han gjorde tjeneste i provinserne fra ca. 89 til ca. 93 og derfor ikke kom direkte i vejen for kejseren. Han blev senator, og i 97 var han consul, som den f\xc3\xb8rste i sin familie. Samme \xc3\xa5r n\xc3\xa5ede han h\xc3\xb8jden af sin ber\xc3\xb8mmelse som taler med gravtalen for Verginius Rufus, en ber\xc3\xb8mt soldat. _NEWLINE_I 98 udgav han tre mindre v\xc3\xa6rker og vendte derefter tilbage til sit virke som advokat. Sammen med Plinius den yngre vandt han i 100 sagen mod Marius Priscus, prokonsulen i provinsen Africa, som var tiltalt for korruption. Plinius ber\xc3\xb8mmede nogen dage senere Tacitus\' talekunst i et af sine breve (Brev II, 11). I 98 skriver han den f\xc3\xb8rst kendte omtale af Samerne (et folk han kaldte Fenni). _NEWLINE_Han var derefter borte fra politikken i flere \xc3\xa5r og skrev sine to hovedv\xc3\xa6rker. S\xc3\xa5 blev han civil guvern\xc3\xb8r i provinsen Asien i 112. Man antager, at han d\xc3\xb8de ca. 117. Det er usikkert, om han havde b\xc3\xb8rn, som overlevede ham. Den senere kejser Marcus Claudius Tacitus h\xc3\xa6vdede urigtigt, at han var en efterkommer af Tacitus.\n_START_SECTION_\nOmtale af Kristus og kristne\n_START_PARAGRAPH_\nTacitus er en ikke-kristen, som omtaler Jesus Kristus i sine v\xc3\xa6rker.'